钦定古今图书集成/理学汇编/学行典/第262卷 > 陶淡
## 钦定古今图书集成/理学汇编/学行典/第262卷 > 陶淡

按《晋书隐逸传》：“陶淡，字处静，太尉侃之孙也。父夏，以
无行被废。淡幼孤，好导养之术，谓仙道可祈。年十五、
六，便服食绝谷，不婚娶。家累千金，僮客百数，淡终日
端拱，曾不营问，颇好读《易》，善卜筮。于长沙临湘山中
结庐居之，养一白鹿以自偶。亲故有候之者，辄移渡
涧水，莫得近之。州举秀才，淡闻，遂转逃罗县埤山中”，
终身不返，莫知所终。